ΓΡΑΠΤΗ ΕΡΩΤΗΣΗ P-2560/00

υποβολή: Elena Paciotti (PSE) προς το Συμβούλιο

(26 Ιουλίου 2000)

Θέμα: Σεβασμός των ανθρωπίνων δικαιωμάτων στο Μπαχρέιν

Η κατάσταση, σε ό,τι αφορά το σεβασμό των ανθρωπίνων δικαιωμάτων και της δημοκρατίας στο Μπαχρέιν, είναι πηγή μεγάλης ανησυχίας. Στη χώρα αυτή, μετά τη θέσπιση του νόμου για την κρατική ασφάλεια το 1974 και την μετέπειτα διάλυση του κοινοβουλίου το 1975, παρατηρείται συστηματική παραβίαση των ανθρωπίνων δικαιωμάτων και του σεβασμού των μειονοτήτων με συλλήψεις και κρατήσεις χωρίς δίκη καθώς και πολυάριθμες περιπτώσεις βασανιστηρίων, όπως έχουν τεκμηριώσει πολυάριθμες διεθνείς ανθρωπιστικές οργανώσεις.

Οι αρχές του Μπαχρέιν αρνούνται την είσοδο στη χώρα διεθνών παρατηρητών και δεν είναι πρόθυμες να παράσχουν πληροφορίες και εξηγήσεις ούτε στιςπηρεσίες των Ηνωμένων Εθνών που έχουν έρθει σε επαφή μαζί τους, παρά το γεγονός ότι η χώρα αυτή έχει προσχωρήσει στη Σύμβαση κατά των Βασανιστηρίων.

Το Ευρωπαϊκό Κοινοβούλιο, πέραν του ότι ενέκρινε πολυάριθμα ψηφίσματα για το ζήτημα αυτό, ενδιαφέρθηκε και πρόσφατα, μέσω της Επιτροπής Αναφορών του, για την περίπτωση του κ. Hassan Ali Mshaima, κατοίκου του Μπαχρέιν και καθηγητού αγγλικής, ο οποίος κρατείται χωρίς συγκεκριμένες κατηγορίες και δίκη.

Ακόμη και στο κοινωνικό επίπεδο είμεθα μάρτυρες μιας συστηματικής παραβίασης των κοινωνικών δικαιωμάτων.

Θα μπορούσε άραγε το Συμβούλιο:

- Να παράσχει λεπτομερή πληροφόρηση για την κατάσταση στο Μπαχρέιν σε ό,τι αφορά τον σεβασμό των ανθρωπίνων δικαιωμάτων και των μειονοτήτων;

- Να αναφέρει ποιο είναι το στάδιο των διαπραγματεύσεων μεταξύ της ΕΕ και του Μπαχρέιν στα πλαίσια της συνεργασίας με τα κράτη του Κόλπου;

- Να δηλώσει ποιες πρωτοβουλίες μπορεί να αναλάβει το Συμβούλιο άμεσα ή σε συνεργασία με τα ενδιαφερόμενα κράτη μέλη προκειμένου να απαιτήσει από τις αρχές του Μπαχρέιν το σεβασμό των ανθρωπίνων δικαιωμάτων και επείγουσα συνεργασία με τις διεθνείς ανθρωπιστικές οργανώσεις, προκειμένου να τους επιτραπεί πρόσβαση στη χώρα;

- Να αναφέρει ποια συγκεκριμένα μέτρα σκοπεύει να λάβει προκειμένου να καθυποτάξει την περαιτέρω πρόοδο οποιασδήποτε συνεργασίας με τη χώρα αυτή στο σεβασμό των πλέον θεμελιακών ανθρωπίνων δικαιωμάτων;

Απάντηση

(9 Νοεμβρίου 2000)

Το Συμβούλιο συμμερίζεται την άποψη ότι η κατάσταση σχετικά με τα ανθρώπινα δικαιώματα στο Μπαχρέιν είναι πηγή ανησυχίας. Έχουν αναφερθεί περιπτώσεις βασανιστηρίων, παρατεταμένες κρατήσεις χωρίς δίκη και άλλες παραβιάσεις των διεθνών κανόνων σχετικά με τη δίκαιη δίκη, ενώ δεν τηρούνται βασικά δημοκρατικά δικαιώματα.

Εντούτοις, τα τελευταία έτη σημειώθηκαν ορισμένες θετικές εξελίξεις. Αποφυλακίστηκαν εκατοντάδες, αν και όχι όλοι, οι πολιτικοί κρατούμενοι και επετράπησαν ορισμένες, αν και όχι όλες, οι επισκέψεις οργανώσεων ανθρωπίνων δικαιωμάτων. Εξάλλου, αποφασίσθηκε να συσταθεί Γνωμοδοτικό Συμβούλιο, με περιορισμένη βέβαια εξουσία, το οποίο θα μπορούσε ενδεχομένως να εξελιχθεί συν τω χρόνω σε πλήρως δημοκρατικό Εθνικό Κοινοβούλιο.

Η ΕΕ δεν έχει ιδιαίτερη συμβατική συμφωνία με το Μπαχρέιν. Το Μπαχρέιν είναι μέλος του Συμβουλίου Συνεργασίας του Κόλπου, με το οποίο η Ευρωπαϊκή Ένωση έχει συνάψει Συμφωνία Συνεργασίας(1). Η ΕΕ και το ΣΣΚ συνέρχονται μια φορά το χρόνο σεπουργικό επίπεδο σε Κοινό Συμβούλιο. Το πλέον πρόσφατο διεξήχθη στις Βρυξέλλες στις 22 Μαΐου 2000. Κατά τη σύνοδο, τα μέρη συμφώνησαν το επόμενο Κοινό Συμβούλιο να πραγματοποιηθεί στο Μπαχρέιν το 2001.

Σε συνάρτηση με τα Κοινά Συμβούλια, κατά τα οποία πραγματοποιείται κυρίως ανασκόπηση της εφαρμογής της Συμφωνίας Συνεργασίας, οι Υπουργοί συζητούν επίσης πολιτικά θέματα αμοιβαίου ενδιαφέροντος, συμπεριλαμβανομένων των ανθρωπίνων δικαιωμάτων. Στο πλαίσιο αυτό, η ΕΕ προσπαθεί να επηρεάσει τα κράτη του ΣΣΚ -συμπεριλαμβανομένου και του Μπαχρέιν -προκειμένου να σέβονται τα ανθρώπινα δικαιώματα και να συνεργάζονται με τον ΟΗΕ και τις διεθνείς οργανώσεις ανθρωπίνων δικαιωμάτων. Στο πλαίσιο της Συμφωνίας Συνεργασίας, η ΕΕ έχει προτείνει την καθιέρωση διαλόγου για τα ανθρώπινα δικαιώματα σε όλα τα επίπεδα με τα κράτη του ΣΣΚ. Δεν έχει ληφθεί ακόμη καμία απόφαση.

Η ΕΕ και το ΣΣΚ διαπραγματεύονται επί του παρόντος συμφωνία ελεύθερου εμπορίου. Μια τέτοια συμφωνία, που θα περιελάμβανε διάταξη σχετικά με τα ανθρώπινα δικαιώματα, θα μπορούσε να παράσχει ακόμα μια ευκαιρία να θιγούν τα θέματα αυτά. Το Συμβούλιο θεωρεί ότι πρόκειται για το πλέον πρακτικό βήμα ώστε τα ανθρώπινα δικαιώματα να αποτελέσουν σημαντικό θέμα για τη θετική ανάπτυξη διμερών σχέσεων.

(1) ΕΕ L 54 της 25.2.1989, σελ. 1.